नई दिल्ली। भारतीय वायुसेना के एक वरिष्ठ अधिकारी को कथित तौर पर गोपनीय दस्तावेजों को लीक करने के आरोप में हिरासत में ले लिया गया है। अधिकारी पर आरोप है कि उसने पाकिस्तान के जासूसी गिरोह को यह दस्तावेज दिए हैं, जिसमे एक महिला भी शामिल है। सूत्रों के अनुसार जिस अधिकारी को हिरासत में लिया गया है वह ग्रुप कैप्टन रैंक का अधिकारी है और उसे एयर हेडक्वार्टर्स में कथित रूप से दस्तावेजों की फोन से तस्वीर खींचते हुए रंगे हाथ पकड़ा गया है। हालांकि अभी इस बात की पुष्टि नहीं हो सकी है कि यह अधिकारी इन दस्तावेजों को किस महिला के पास भेज रहा था।